મંદિરના ટ્રસ્ટીઓની દલીલ હતી કે આ કેસમાં પીડિતા અને અન્યો નકલી પોલીસ લઈને સાધુ પાસે પૈસા પડાવવા આવ્યા હતા અને સાધુને માર પણ મારવામાં આવ્યો હતો તેઓએ આ વાતની સાબિતી માટે મીડિયા કર્મીઓને સીસી ટીવીના ફૂટેજ આપ્યા હતા. સાધુની કે પછી મંદિરની ઇજજત બચાવવા મેદાનમાં આવેલા ટ્રસ્ટીઓ અહીં ગોથું ખાઈ ગયા અને મીડિયાકર્મીઓને વહેંચેલા ફૂટેજમાં તેઓએ પીડિતાની ઓળખ છતી કરી નાંખી છે. ભલે સાબિતી માટે તેઓએ આ ફૂટેજ આપ્યા પરંતુ તેમાંથી પીડિતાના ફૂટેજ બ્લર કરી નાંખ્યા પછી જ તે આપવા જોઈએ તે મુદ્દો ભારે ચર્ચામાં આવ્યો છે. તો બીજીતરફ હજી તો પોલીસ દ્વારા આ કેસમાં પ્રાથમિક તપાસ ચાલી રહી છે, જે સ્થળે દુષ્કર્મ આચરવામાં આવ્યું હતું તે મંદિરના ગોડાઉનમાંથી પોલીસ તથા એફએસએલની ટીમ દ્ધારા પુરાવા માટે વિવિધ સેમ્પલો મેળવી સ્મીમેર હોસ્પિટલમાં સાધુના વિવિધ ટેસ્ટ કરાવવામાં આવ્યા હતા. આજરોજ ગુરુવારે સાધુને કોર્ટમાં રજૂ કરી પોલીસે એક દિવસના રિમાન્ડ મેળવ્યા છે ત્યારે મંદિર સંચાલકોએ તે પહેલાં જ સાધુના બચાવમાં કુદી પડીને પીડિતાની ઓળખ છતી કરી નાંખી છે. જ્યારે દુષ્કર્મ કેસની પીડિતાની ઓળખ અમુક ચોક્કસ સંજોગોને બાદ કરતાં ક્યારેય જાહેર થવી જોઈએ નહિં તેવો કોર્ટનો નિર્દેશ છે. સાથેસાથે આ કેસમાં હવે અસલી પોલીસ માટે નકલી પોલીસના નવા ફણગાં ફૂટ્યા છે.